## La Generalitat i la Plataforma del Tercer Sector impulsen la formació en matèria de servicis socials a través d’un conveni de col·laboració

*** L’acord pretén millorar la preparació dels professionals dels centres de servicis socials i entitats del Tercer Sector
* S’establix una subvenció de 50.000 euros destinada a finançar la formació per al personal de servicis socials durant l’any 2024**

La Generalitat, a través de la Vicepresidència i Conselleria de Servicis Socials, Igualtat i Vivenda ha firmat un conveni de col·laboració amb la Plataforma del Tercer Sector de la Comunitat Valenciana per a promoure activitats formatives en l’àmbit dels servicis socials, segons ha publicat el *Diari Oficial de la Generalitat Valenciana* (DOGV).

L’objectiu del conveni és oferir una atenció de qualitat i adaptada a les noves realitats socials per a millorar la preparació professional de les persones que duen a terme la seua labor en els centres de servicis socials i entitats col·laboradores de la xarxa del Sistema Públic Valencià de Servicis Socials (SPVSS).

Així mateix, l’acord establix una subvenció de 50.000 euros destinada a finançar activitats formatives dirigides al personal de l’SPVSS durant l’any 2024.

Esta formació està orientada no solament a millorar la qualitat dels servicis sinó també a fomentar un entorn professional més sostenible i ètic.  
Concretament, estes activitats formatives abordaran temes clau com el model de servicis socials, la intervenció ètica, l’enfocament centrat en la persona, la participació ciutadana i la innovació en els servicis socials. Es preveu una modalitat d’ensenyament flexible, que inclou opcions presencials, telepresencials, en línia i mixtes, per a facilitar l’accés i la participació del personal professional dels servicis socials a la Comunitat Valenciana.

Amb la subscripció d’este conveni, la Generalitat reafirma el compromís amb la millora dels servicis socials a través de la col·laboració amb el Tercer Sector, com un pas fonamental per a enfortir les competències de les persones professionals que treballen directament amb col·lectius vulnerables, en risc d’exclusió o en situacions crítiques com ha succeït amb la DANA.

A través de la [web de la Generalitat](http://C:\Users\immablanco\Desktop\dogv.gva.es\es\resultat-dogv?signatura=2024\11823) es pot consultar més informació relativa a este conveni.

Fecha: 14/11/2024